
פרוטוקול מס' 512
מישיבת ועדת החוקה, חוק ומשפט
יום שלישי, י"ד באב התשס"ב (23 ביולי 2002), שעה 10:00





סדר היום:	1. תקנות בית המשפט (אגרות) (תיקון), התשס"ב-2002
	2. תקנות בתי משפט לעניינים מנהליים (אגרות) (תיקון), התשס"ב-2002
	3. צו בתי המשפט (שינוי התוספת השלישית לחוק), התשס"ב-2002, אישור התקנות והצו




נכחו:		מיכאל איתן – היו"ר
		




מוזמנים:	עו"ד מני מזוז		משנה ליועץ המשפטי לממשלה
		השופט אלון גילון	סגן מנהל הנהלת בית המשפט 
		אדוארד בלאו		משרד התשתיות הלאומיות
		עו"ד אמיר ילניק		הלשכה המשפטית, משרד התשתיות הלאומיות
		עו"ד תמי סלע		הלשכה המשפטית, הכנסת		






יועצת משפטית		סיגל קוגוט



מנהלת הוועדה: 	דורית ואג



קצרנית:		דקלה אברבנאל




1. תקנות בית המשפט (אגרות) (תיקון), התשס"ב-2002
2. תקנות בתי משפט לעניינים מנהליים (אגרות) (תיקון), התשס"ב-2002

היו"ר מיכאל איתן:

	שלום לכולם. אני פותח את הישיבה. האם יש בעיה בשני הנושאים הראשונים שעל סדר היום?

סיגל קוגוט:

	לא, אפשר לאשר אותם בכפוף לאישור שר האוצר. 

היו"ר מיכאל איתן:

	אם כן אנחנו מאשרים את התקנות שבסעיף 1 ובסעיף 2 לסדר היום, בכפוף לאישור שר האוצר שעדיין חסר מבחינה פורמלית. 

דורית ואג:

	נשלח את מכתב האישור הפורמלי ברגע שיגיע אישור שר האוצר בכתב אלינו. 

3. צו בתי המשפט (שינוי התוספת השלישית לחוק), התשס"ב-2002, אישור התקנות והצו

היו"ר מיכאל איתן:

	אני מבקש שנציג אחד המשרדים הממשלתיים הנוגעים לדבר יציג את הנושא. 
	
מני מזוז:

	פורמלית מדובר בנושא של שר המשפטים אף על פי שהפנייה היא של משרד התשתיות. נציג משרד התשתיות שמצטרף כעת לדיון יבהיר את הנושא. 

תמי סלע:

	אני מבקשת לשאול את נציג משרד התשתיות שאלה: הבנתי שהתיקון לחוק המים שבעקבותיו רוצים להעביר את הסמכות לבתי המשפט לעניינים מקומיים הוא בעיקר לצורך התקנות החדשות שהותקנו בעניין רחיצת מכוניות והשקיית גינות. 

שלמה אבוהב:

	לא רק לנושאים אלה. 

סיגל קוגוט:

	כלומר רוצים שכל התקנות מכוח חוק המים יידונו בבית המשפט לעניינים מנהליים? 

שלמה אבוהב:

	מצאנו, גם בדיון עם הרשויות המקומיות, שהדרך היחידה לגרום לכך שהרשות המקומית אכן תאכוף את החוק היא אם יהיה לה מניע לכך. לכן נבנה המבנה שקובע שהעברה תהפוך לעברה מנהלית, שבית המשפט המוסמך יהיה בית המשפט לעניינים מקומיים ושהכסף שיתקבל מהקנסות יגיע לרשויות המקומיות. 

היו"ר מיכאל איתן:

	אנחנו מתבקשים להוסיף את חוק המים לתוספת השלישית. 

אלון גילון:

	נכון, הכוונה לתוספת השלישית לחוק בתי המשפט. 

מני מזוז:

	בתי המשפט לעניינים מקומיים דנים בעברות מוניציפליות. התוספת השלישית היא רשימה של חוקים שבסמכות בית המשפט לעניינים מקומיים. כשהיועץ המשפטי לממשלה נותן הסמכה לתובע עירוני, ההסמכה היא לפי הרשימה.

היו"ר מיכאל איתן:

	וכעת הוועדה מתבקשת להוסיף לתוספת עוד נושא, להוסיף סמכות לבתי המשפט לעניינים מקומיים? 


מני מזוז:

	נכון, כדי שבתי משפט לעניינים מקומיים יוכלו לדון בעברות על חוק המים. 

סיגל קוגוט:

	שאלנו את השאלה לעיל רק כדי לברר אם רוצים לצמצם נושאים מסוימים ולא לכלול את כל חוק המים, אך כעת התברר שהמשמעות היא שכל העברות על חוק המים יידונו בבית המשפט לעניינים מקומיים. 

תמי סלע:

	מה בנוגע למקרים שהרשות המקומית עצמה היא העבריינית?

היו"ר מיכאל איתן:

	אך משרד ממשלתי ביקש בקשה ומשרד המשפטים הממונה על הנושא אומר שהכול בסדר מבחינתו, מדוע עלינו, על הוועדה, להסתבך מעבר לכך? 

מני מזוז:

	לגופו של עניין, בחוק המים עצמו כתוב שהקנסות יעברו לרשות המקומית למעט במקרים שכתב האישום הוא נגד הרשות עצמה. ממילא אין בעיה. זה כתוב בדברי ההסבר. 

היו"ר מיכאל איתן:
	
	מי יהיו התובעים?

מני מזוז:

	התובעים שמקבלים הסמכה לכך מהיועץ המשפטי לממשלה. הם עובדי עירייה או תובעים חיצוניים. הם מקבלים הנחיות מהיועץ המשפטי בלבד. אני מבהיר שאת כתבי האישום נגד העירייה לא מגישים התובעים של העירייה, אלא נציבות המים או הפרקליטות. 

היו"ר מיכאל איתן:

הצו אושר. 

הישיבה ננעלה בשעה 10:10. 







